text: Se de 48 år gamle optagelser af dronningen
  16 april 2015 kl. 15.39
  Dronning Margrethe fylder torsdag 75 år. I den anledning har en mand fra Esbjerg fundet de optagelser, han lavede for 48 år siden af Dronningens bryllup, frem.
  Den seneste uge er Danmarks Dronning Margrethe blevet filmet mere end hvad de fleste af os kan nå på et helt liv. Sådan er det at være regent, og sådan var det også for 48 år siden, da dronningen blev gift med prins Henrik den 10. juni 1967.
  Dengang var Steen Andersen ung soldat i Søværnet, og han stod ret ved Holmens Kanal under regentparrets bryllup. Med sig havde han et 8mm-kamera, som han fik optaget det nygifte par med.
  Optagelserne fra dagen har i alle årene været ukendte. Steen Andersen har kun vist det til sin kone. Men i anledning af regentens fødselsdag torsdag løftede Steen Andersen sløret for de royale optagelser fra Dronningens store dag i hvidt.
  Du kan se optagelserne her (varighed 0:36) og høre mere til Steen Andersens historie i vores udsendelse klokken 19.30.
  